
Parlamentul  României

Camera  Deputaţilor
	Comisia pentru administraţie publică, amenajarea teritoriului şi echilibru ecologic

	Comisia pentru apărare, ordine publică şi siguranţă naţională

	Bucureşti,
	24.11.2010
	
	

	Nr.
	26/684
	Nr. 32/318
	


R A P O R T      C O M U N
asupra proiectului de Lege privind transformarea cazărmilor şi utilităţilor dezafectate ale Ministerului Apărării Naţionale
 în elemente de infrastructură educaţională

În conformitate cu prevederile art. 95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru apărare, ordine publică şi siguranţă naţională au fost sesizate, prin adresa nr. PL x 620 din 9 noiembrie 2010, cu dezbaterea pe fond în procedură obişnuită, a proiectului de Lege privind transformarea cazărmilor şi utilităţilor dezafectate ale Ministerului Apărării Naţionale în elemente de infrastructură educaţională.

La întocmirea prezentului raport comun Comisiile au avut în vedere:

· avizul favorabil al Consiliului Legislativ (nr.528/28.04.2010)
· punctul de vedere negativ al Guvernului (nr.1651/28.06.2010)

· avizul favorabil al Comisiei juridice, de disciplină şi imunităţi (PL x 620/2010, înregistrat cu nr. 985/16.11.2010)


Proiectul de lege are ca obiect de reglementare transformarea cazărmilor şi utilităţilor dezafectate ale Ministerului Apărării Naţionale în spaţii de învăţământ, cămine studenţeşti sau alte elemente de infrastructură educaţională, cu finanţare din bugetul consiliilor judeţene, al Consiliului General al Municipiului Bucureşti sau al instituţiilor de învăţământ, după caz. 

Senatul a adoptat proiectul de lege în şedinţa din data de 19 octombrie 2010.


Comisiile propun Plenului Camerei Deputaţilor respingerea proiectului de lege din următoarele considerente: 
- potrivit Legii nr. 346/2006 privind organizarea şi funcţionarea Ministerului Apărării Naţionale, această instituţie administrează bunurile din domeniul public sau privat al statului aflate în patrimoniul său, putând să le concesioneze, să le închirieze sau să le valorifice, în funcţie de regimul lor juridic, în condiţiile legislaţiei în vigoare. Trecerea unor imobile dezafectate din administrarea Ministerului Apărării Naţionale în administrarea autorităţilor administraţiei publice locale se poate desfăşura, ca şi în prezent, în condiţiile Legii nr. 213/1998 privind proprietatea publică şi regimul juridic al acesteia, cu modificările şi completările ulterioare, la cererea acestora, prin analizarea fiecărui caz în parte, ţinând seama de faptul că nu toate cazărmile disponibile se pretează la transformările propuse de iniţiatori;

- majoritatea cazărmilor disponibile nu se află în localităţi care au centre universitare, dispunerea acestora fiind în general în comune sau în extravilanul localităţilor urbane;

- iniţiatorii nu au prevăzut implicaţiile bugetare ale acestui demers legislativ iar, potrivit prevederilor art.15 din Legea nr. 500/2002 privind finanţele publice, cu modificările şi completările ulterioare, în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor.

 
 Proiectul de lege face parte din categoria legilor ordinare, conform art. 73 din Constituţia României, republicată.

În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două comisii sesizate în fond au examinat proiectul de lege în şedinţe separate în data de 23 noiembrie 2010.

În conformitate cu prevederile art. 54 şi 55 din Regulamentul Camerei Deputaţilor, republicat, la lucrări a fost prezent în calitate de invitat, domnul Mihail-Vasile Ozunu– secretar de stat în cadrul Ministerului Apărării Naţionale.

La dezbateri au fost prezenţi 31 deputaţi, din totalul de 32 membri ai Comisiei pentru administraţie publică, amenajarea teritoriului şi echilibru ecologic şi 18 deputaţi, din totalul de 24 membri ai Comisiei pentru apărare, ordine publică şi siguranţă naţională.

Raportul de respingere al comisiei a fost adoptat cu unanimitate de voturi atât de Comisia pentru administraţie publică, amenajarea teritoriului şi echilibru ecologic, cât şi de Comisia pentru apărare, ordine publică şi siguranţă naţională.
Camera Deputaţilor este Cameră decizională potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, republicat. 

Întocmit: Consilier Daria Cotoc

